Søren Espersen og Dansk Folkeparti vil vælte regeringen, hvis en ny udlændingeaftale bliver indgået uden Dansk Folkeparti.

- En fast udlændingeaftale som et bredt forlig, hvor Venstre og Socialdemokratiet er med uden Dansk Folkeparti, det vil jeg ikke acceptere. Det vil være helt utænkeligt, siger Søren Espersen.

Og hvad ligger der i det?

- Det vil vi ikke have. Så vælter vi regeringen. Selvfølgelig gør vi det.

Udtalelsen fra Søren Espersen faldt mandag formiddag i forbindelse med, at han og Dan Jørgensen fra Socialdemokraterne sad på forsædet i TV 2s kameraudstyrede el-bil under optagelserne til magasinet 'Udenfor Borgen'.

Emnet for dagens program er risikoen for, at terrorister skjuler sig blandt de flygtninge og migranter, der nærmest uden kontrol rejser ind i Danmark.

Ifølge skøn fra Rigspolitiet er mere end 10.000 mennesker rejst ind i eller gennem Danmark alene inden for de sidste uger.

Se et sammendrag af de to politikeres mission i programmet ”Udenfor Borgen” på TV 2 News mandag aften klokken 18.10 og 22.27 - og senere mandag på TV 2 PLAY.